Verkeersnagmerrie in Kaap toe vragmotor knipmesDie verkeersnagmerrie op die N1 net voor Plattekloofweg in Kaapstad waar ŉ vragmotor vroegoggend geknipmes en ’n ongeluk veroorsaak het. (Foto: Twitter / ww.traffic.searchsa.co.za) Motoriste het Vrydag ŉ erge verkeersnagmerrie op die N1 net voor Plattekloofweg in Kaapstad ervaar toe ŉ vragmotor vroegoggend geknipmes en ’n ongeluk veroorsaak het. Altesaam 13 voertuie was in dié ongeluk betrokke en die pad was laat Vrydagoggend steeds gesluit. Kevin Jacobs, woordvoerder vir verkeersdienste in Kaapstad, het 11:00 gesê die N1 by die Mike Pienaar-afrit is vir inkomende verkeer gesluit. “Motoriste word aangemoedig om versigtig te ry en alternatiewe roetes te gebruik.” Verkeer word nou om die ongelukstoneel na die Plattekloof-afrit herlei en motoriste word versoek om Frans Conradie- en Voortrekkerweg te gebruik. Volgens Russel Meiring, woordvoerder vir ER24, is geen ernstige beserings of sterftes aangemeld nie. “Verskeie mense het op die ongelukstoneel rondgeloop. “Paramedici het die pasiënte geëvalueer en gevind dat een persoon ligte beserings opgedoen het. Dié persoon is vir behandeling na ŉ nabygeleë hospitaal geneem.” Nooddienste is terselfdertyd na ŉ ongeluk op die N2 vir uitgaande verkeer tussen Robert Sobukwe- en Airport Approachweg ontbied. Die twee linkerbane was vroeër gesluit, maar is intussen weer oopgestel. 13 vehicles, including a truck that jack knifed, are involved in a collision on N1 inbound outside Cape Town. scene is dynamic and still impossible to determine the extend of injuries or fatalities. The crash occurred just before the Plattekloof off-ramp N1???? city of CT, SABC FB pic.twitter.com/XHgMWmC5Yo — Paspaulin_B (@PaspaulinB) May 20, 2022